Rīgā

05.09.2023 Nr. 3.3-1/2023/5229N

Uz 25.08.2023. Nr. 1322

**Latvijas Valsts prezidenta kanceleja**

*Informācijai:*

Ministru prezidents

Zemkopības ministrija

Dobeles novada pašvaldība

Augšdaugavas novada pašvaldība

Jelgavas novada pašvaldība

Madonas novada pašvaldība

Tukuma novada pašvaldība

*Par steidzamu rīcību dabas stihijas seku novēršanai*

Ekonomikas ministrija ir saņēmusi Valsts prezidenta kancelejas vadītājas Gundas Reires 2023.gada 25.augusta vēstuli Nr.1322, saskaņā ar kuru lūdz Ekonomikas ministriju informēt par līdz šim paveikto dabas stihijas seku apzināšanā un novēršanā, kā arī par to, kādi atbalsta pasākumi jau šobrīd ir nodrošināti un vēl plānoti dabas stihijā cietušajiem.

Vēlamies informēt, ka līdz šim brīdim Ekonomikas ministrija saņēmusi trīs uzņēmēju iesniegumus ar lūgumu rast iespēju kompensēt 2023.gada 7.augusta vētras radītos zaudējumus:

* P/S “TĒRVETE ADVENTURES” (NACE 2.red. saimnieciskās darbības kods 93.21 “Atrakciju un atpūtas parku darbība”) iesniegumu, kurā uzņēmums aplēsis vētras radītos zaudējumus 90 000 EUR apmērā un papildus izdevumus pievienotās vērtības nodokļa nomaksai.
* SIA “Silāres Gaļsaimnieks” (NACE 2.red. saimnieciskās darbības kods 10.13 “Gaļas un mājputnu gaļas produktu ražošana”) iesniegumu, kurā uzņēmums aplēsis vētras radītos zaudējumus 120 500 EUR apmērā.
* Papildus Ekonomikas ministrija no Vides aizsardzības un reģionālās attīstības ministrijas ir saņēmusi iesniegumu no SIA “MOST AVTO” (NACE 2.red. saimnieciskās darbības kods 45.20 “Automobiļu apkope un remonts”), kurā nav aplēsti konkrēti vētras radīto zaudējumu apmēri, taču norādīts, ka nepieciešams kompensēt ēkas jumta zaudējumus.

Līdz ar to šobrīd skaidri identificētas vajadzības ir no trīs uzņēmumiem par kopējo finansējumu EUR 210 500 apmērā.

Papildus, lai apzinātu situāciju par 2023.gada 7.augusta vētras laikā nodarītajiem postījumiem, Ekonomikas ministrija ir vērsusies pie lielākajām uzņēmēju pārstāvošajām organizācijām - Latvijas Tirdzniecības un rūpniecības kameru un Latvijas Darba devēju konfederāciju. Abas lielākās uzņēmējus pārstāvošās organizācijas ir apzinājušas uzņēmēju aktuālo situāciju, taču nav identificējušas plaša mēroga zaudējumus uzņēmējiem. Uzņēmēju pārstāvošo organizāciju ieskatā nav nepieciešams izsludināt ārkārtas situāciju uzņēmēju atbalsta sniegšanai, lai nebūtu iespējama atkāpšanās no apdrošināšanas nosacījumiem un notiktu apdrošināšanas izmaksas par nodarītajiem zaudējumiem. Abu organizāciju ieskatā pret šādiem riskiem pamatā jānodrošinās ar tirgū pieejamo apdrošināšanas piedāvājumu, jo katrā dabas radītu zaudējumu situācijā nav iespējama valsts atbalsta programmas īstenošana (īpaši, ja nav konstatējama valsts darbības/bezdarbības ietekme uz notikumu gaitu), turklāt šāda atbalsta programma nodrošinātu nevienlīdzīgus nosacījumus attiecībā pret tiem komersantiem, kuri ikdienā iegulda finanšu līdzekļus iespējamo risku, tostarp dabas katastrofu rezultātā radīto zaudējumu kompensēšanai. Vienlaikus Latvijas Tirdzniecības un rūpniecības kameru un Latvijas Darba devēju konfederācijas ieskatā, ja identificējami konkrēti gadījumi, kuros apdrošināšanas pakalpojumi kādam uzņēmējam nav bijuši pieejami, ir jāapsver šādu uzņēmumu atbalsts, nodrošinot aizdevumu programmu.

Papildus tam, Ekonomikas ministrija ir uzdevusi Latvijas Investīciju un attīstības aģentūrai ar Biznesa inkubatoru reģionālo vienību starpniecību apzināt informāciju par vētras cietušajiem uzņēmējiem Dobeles, Augšdaugavas, Jelgavas, Madonas un Tukuma novados. Plānots, ka šo darbu paveiksim līdz 2023.gada 5.septembrim.

Vērtējot uzņēmēju iespējas šobrīd kompensēt vētras radītos zaudējumus uzņēmumi saimnieciskajai darbībai nepieciešamajiem apgrozāmajiem līdzekļiem vai investīcijām var izmantot šādas Ekonomikas ministrijas pārziņā esošās atbalsta programmas:

1. *Starta, mikro aizdevumi* – atbalsts investīcijām un apgrozāmajiem līdzekļiem līdz 150 000 EUR pieejams saskaņā ar 2016.gada 31.maija Ministru kabineta noteikumiem Nr.328 “Noteikumi par mikroaizdevumiem un starta aizdevumiem” uzņēmējiem, kas veic vai gatavojas uzsākt saimniecisko darbību”;
2. *Mazo un vidējo uzņēmumu aizdevumi* – atbalsts investīcijām līdz 2 850 000 EUR, kā arī apgrozāmajiem līdzekļiem līdz 1 000 000 EUR pieejams saskaņā ar 2009.gada 15.septembra Ministru kabineta noteikumiem Nr.1065 “Noteikumi par aizdevumiem sīko (mikro), mazo un vidējo saimnieciskās darbības veicēju un lauksaimniecības un mežsaimniecības pakalpojumu kooperatīvo sabiedrību attīstības veicināšanai”;
3. *Paralēlie aizdevumi* – atbalsts ilgtermiņa investīcijām līdz 5 000 000 EUR pieejams saskaņā ar 2016.gada 15.jūlija Ministru kabineta noteikumiem Nr.469 “Noteikumi par paralēlajiem aizdevumiem saimnieciskās darbības veicējiem konkurētspējas uzlabošanai”;
4. *Kredīta garantijas* – atbalsts uzņēmumu saistību nodrošināšanai bankā līdz 80 % no finanšu pakalpojuma summas pieejams saskaņā ar 2020.gada 16.jūnija Ministru kabineta noteikumiem Nr. 383 “Noteikumi par garantijām saimnieciskās darbības veicējiem konkurētspējas uzlabošanai” un 2017.gada 5.septembra Ministru kabineta noteikumiem Nr.537 “Noteikumi par portfeļgarantijām sīko (mikro), mazo un vidējo saimnieciskās darbības veicēju – juridisko personu – kreditēšanas veicināšanai”;

Minētie finanšu instrumenti tiek īstenoti ar A/S “Attīstības finanšu institūcija Altum” (turpmāk – ALTUM) starpniecību. Līdz ar to ikviens vētras laikā cietušais uzņēmums ir aicināts vērsties tuvākajā reģionālajā ALTUM kontaktpunktā, lai saņemtu konsultāciju par iespējami labāko risinājumu.

Vienlaikus Ekonomikas ministrija ieskatā, ņemot vērā, ka šobrīd valstiskā mērogā nav pieejams neviens pastāvīgs valsts atbalsta instruments, kas paredz risināt dabas stihiju vai citas ekonomiskās krīzes radītās sekas, ir nepieciešams prioritāri uzsākt politisko debati un lemt par horizontāla normatīvā regulējuma izstrādi, lai nākotnē šādu krīzes situāciju apstākļos būtu iespējams ātri un efektīvi sniegt mērķtiecīgu atbalstu ne tikai privātpersonām un pašvaldībām, bet arī uzņēmumiem, tādējādi mazinot to ietekmi uz Latvijas uzņēmumu saimniecisko darbību un sabiedrības labklājību kopumā.

Informējam, ka Ministru prezidents ar 2023.gada 24.augusta rezolūciju Nr.23-MPI-34 uzdevis Vides aizsardzības un reģionālās attīstības ministrijai sadarbībā ar Ekonomikas ministriju un Zemkopības ministriju, nekavējoties iesniegt Ministru kabinetā informāciju par Augšdaugavas, Dobeles, Jelgavas, Tukuma un Madonas pašvaldībās uzņēmējiem un lauksaimniekiem 2023. gada 7. augusta vētrā nodarītajiem zaudējumiem, kā arī iesniegt priekšlikumus turpmākai rīcībai, līdz ar to jautājumu par esošo situāciju un turpmākiem risinājumiem, t.sk. par valsts mēroga horizontālu atbalstu plānots izskatīt 2023.gada 5.septembra Ministru kabineta sēdē.

Cieņā

Ministrs Ilze Indriksone

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

Ilze Baltābola 67013271

ilze.baltabola@em.gov.lv